มูดี้ส์ชี้กีฬาโอลิมปิกจะเอื้อต่อเศรษฐกิจบราซิลในระยะสั้น
มูดี้ส์ชี้กีฬาโอลิมปิกจะเอื้อต่อเศรษฐกิจบราซิลในระยะสั้น
17 พ.ค. 2559

มูดี้ส์ อินเวสเตอร์ส เซอร์วิส เปิดเผยว่า มหกรรมกีฬาโอลิมปิกประจำปี 2559 ที่นครรีโอเดจาเนโรวันที่ 5-21 ส.ค.นี้ คาดจะนำมาซึ่งผลลัพธ์อันดีต่อบราซิล แม้จะปรากฎให้เห็นเพียงระยะสั้นๆ
มูดี้ส์ระบุในแถลงการณ์ว่า กีฬาโอลิมปิกจะก่อให้เกิด “การพัฒนาโครงสร้างพื้นฐานเช่นเดียวกับรายได้จากการจัดเก็บภาษีที่จะปรับตัวเพิ่มขึ้นชั่วคราว” อย่างไรก็ตาม ก็ไม่น่าจะเพียงพอให้บราซิลหลุดพ้นจากวิกฤติทางเศรษฐกิจที่กำลังประสบอยู่ในขณะนี้
มูดี้ส์คาดการณ์ว่า มหกรรมกีฬาโอลิมปิกจะมียอดนักท่องเที่ยวเข้าเมืองราว 350,000 ราย ซึ่งจะส่งผลดีต่อรายได้ด้านภาษี แต่ก็เพียงในระยะสั้นๆ
มูดี้ส์ กล่าวว่า “อย่างไรก็ดี ผลกระทบทั่วไปจากมหกรรมกีฬาครั้งนี้ค่อนข้างจะอยู่ในวงจำกัดสำหรับบริษัทส่วนใหญ่ ซึ่งน่าจะมียอดขายปรับตัวเพิ่มขึ้นชั่วคราว รวมถึงผลประโยชน์อื่นๆที่จับต้องไม่ได้อันเป็นผลจากแผนการตลาดของกีฬาโอลิมปิก”
นอกจากนี้ กีฬาโอลิมปิกน่าจะก่อให้เกิดการลงทุนด้านโครงสร้างพื้นฐานเป็นมูลค่าเกือบ 7.1 พันล้านดอลลาร์สหรัฐในเขตเมืองรีโอเดจาเนโร ซึ่งแทบจะเท่ากับเม็ดเงินที่ใช้ในการจัดมหกรรมฟุตบอลโลกเมื่อปี 2557 ใน 12 เมืองทั่วบราซิล 